હવે આપણે ટસ્કર હાથીના રખડું જીવન પર દષ્ટિ ફેંકીએ કે તે પોતાના સમાજમાંથી બહાર ફેંકાઈ ગયા પછી એકલતાનો અનુભવ કરતો પોતાની કામવાસાને તૃપ્ત કરવા કેવા-કેવા કાંડ રચે છે ! આ પ્રસંગ થોડાં વર્ષ પૂર્વેનો છે, જે 1997ના એપ્રિલ માસની વહેલી સવારે હરિદ્વારની નજીક આવેલ રાજાજી નૅશનલ પાર્કની ચીલા રેન્જમાં બન્યો હતો. હિમાલયની શિવાલિક પર્વતમાળાની ભીંસોભીંસ ઊભેલી ટેકરીઓ વડે ચોમેરથી ઘેરાયેલા લગભગ 900 ચોરસ કિલોમીટર જેટલા વિશાળ વિસ્તારમાં પથારો પાથરી રહેલા રાજાજી નૅશનલ પાર્કમાં હાથીઓની વિશાળ વસ્તી સહિત વાઘ, દીપડા, વરુ જેવા ખૂંખાર પ્રાણીઓની બહોળી વસ્તી સાથે વિવિધ જાતના હરણાંઓનાં ટોળાં, મોટા મહાકાય અજગરો પણ આકર્ષણનું કેન્દ્ર છે. તેની સાથે રંગબેરંગી પક્ષીઓના કલરવથી લચી પડતી તરુવર શાખાઓ પ્રકૃતિપ્રેમીનું મન મોહી લે છે. આ પાર્ક નવ-દસ રેન્જમાં વહેંચાયેલો છે. તેમાં કોટ દ્વારા, ચિડિયાપુર, ચિલા, ચંડીદેવી, હૃષીકેશ, મંછાદેવી, રિયામપુર, મોતીચુર, દહેરાદૂનનો સમાવેશ થાય છે.